Η απόφαση δημιουργεί μια αποστολή για τη στρατιωτική συνδρομή της Ευρωπαϊκής Ένωσης (ΕΕ) (EUMAM), με στρατηγικό στόχο τη συμβολή στην ενίσχυση της στρατιωτικής ικανότητας των ουκρανικών ενόπλων δυνάμεων να ανανεώνονται και να διεξάγουν αποτελεσματικά επιχειρήσεις ώστε η Ουκρανία να είναι σε θέση να: υπερασπίζεται την εδαφική της ακεραιότητα εντός των διεθνώς αναγνωρισμένων συνόρων της· ασκεί αποτελεσματικά την κυριαρχία της· και προστατεύει τους αμάχους. Εκπαιδευτικός και συμβουλευτικός ρόλος Η EUMAM Ukraine έχει συσταθεί με στόχο: την παροχή εκπαίδευσης στις ουκρανικές ένοπλες δυνάμεις και στις δυνάμεις εδαφικής άμυνας σε βασικό, προχωρημένο και εξειδικευμένο επίπεδο και ειδικότερα στην ηγεσία μικρών κλιμακίων, μέχρι και σε επίπεδο λόχου και τάγματος· τη δραστηριοποίησή της σε κράτη μέλη της ΕΕ, με τη ρητή συγκατάθεσή τους, έως ότου το Συμβούλιο της Ευρωπαϊκής Ένωσης να αποφασίσει διαφορετικά· την προσαρμογή στις εξελισσόμενες ανάγκες των ουκρανικών ενόπλων δυνάμεων· και να έχει μη εκτελεστική εντολή, με συμβουλευτικό ρόλο μόνο. Η παροχή εκπαίδευσης περιλαμβάνει: επιχειρησιακή εκπαίδευση και τακτικούς ελιγμούς μέχρι το επίπεδο τάγματος, συμπεριλαμβανομένης της παροχής συμβουλών σχετικά με ασκήσεις με πραγματικά πυρά· συντονισμό και συγχρονισμό της παροχής εκπαίδευσης από τα κράτη μέλη· ενσωμάτωση των προβληματισμών του διεθνούς ανθρωπιστικού δικαίου, των ανθρώπινων δικαιωμάτων, της προστασίας των αμάχων (μεταξύ άλλων από τη βία με βάση το φύλο), καθώς και τα θεματολόγια για "τις γυναίκες, την ειρήνη και την ασφάλεια", "για τη νεολαία, την ειρήνη και την ασφάλεια" και για "τα παιδιά που πλήττονται από τις ένοπλες συγκρούσεις". Διοικητική διάρθρωση, πολιτικός έλεγχος και στρατηγική διεύθυνση Το επιχειρησιακό στρατηγείο είναι στη Στρατιωτική Δυνατότητα Σχεδίασης και Διεξαγωγής Επιχειρήσεων της ΕΕ. Ο διοικητής αποστολής είναι ο Διευθυντής της Στρατιωτικής Δυνατότητας Σχεδίασης και Διεξαγωγής Επιχειρήσεων. Ο πολιτικός έλεγχος ασκείται από την Επιτροπή Πολιτικής και Ασφάλειας (ΕΠΑ), η οποία είναι αρμόδια για το Συμβούλιο και τον ύπατο εκπρόσωπο της Ένωσης για θέματα εξωτερικής πολιτικής και πολιτικής ασφάλειας (ΥΕ). Η ΕΠΑ λαμβάνει εκθέσεις σε τακτά χρονικά διαστήματα από τον πρόεδρο της Στρατιωτικής Επιτροπής της ΕΕ (EUMC) όσον αφορά τη διεξαγωγή της αποστολής και μπορεί να καλεί διοικητές της ΕΕ στις συνεδριάσεις της. Η EUMC παρακολουθεί την ορθή εκτέλεση της αποστολής υπό την ευθύνη του διοικητή αποστολής της ΕΕ. Η EUMC λαμβάνει εκθέσεις σε τακτά χρονικά διαστήματα από τον διοικητή αποστολής της ΕΕ και μπορεί να καλεί τους διοικητές της ΕΕ στις συνεδριάσεις της. Ο Πρόεδρος της EUMC αποτελεί το πρωταρχικό σημείο επαφής με τον διοικητή αποστολής της ΕΕ. Συγκροτείται πολυεθνική Διοίκηση Εκπαίδευσης Συνδυασμένων Όπλων βάσει υφιστάμενης εθνικής δομής διοίκησης και ελέγχου σε γειτονικό κράτος μέλος, όπου οι συνιστώσες εκπαίδευσης ενοποιούνται για τη συγκρότηση μονάδων. Συγκροτείται πολυεθνική Διοίκηση Ειδικής Εκπαίδευσης σε άλλο κράτος μέλος με σκοπό τη διοίκηση εκπαιδευτικών δραστηριοτήτων στην επικράτειά του. Ο ΥΕ μεριμνά για τη συνοχή με την εξωτερική δράση της ΕΕ στο σύνολό της, συμπεριλαμβανομένης της στρατιωτικής συνδρομής για την Ουκρανία στο πλαίσιο του Ευρωπαϊκού Μηχανισμού για την Ειρήνη. Καθεστώς του προσωπικού της ΕΕ και των ουκρανικών ενόπλων δυνάμεων Η συμφωνία για το καθεστώς των δυνάμεων της Ευρωπαϊκής Ένωσης εφαρμόζεται στις μονάδες υπό την ηγεσία της ΕΕ που αναπτύσσονται στα κράτη μέλη. Το καθεστώς του προσωπικού των ουκρανικών ενόπλων δυνάμεων που συμμετέχει στην εκπαίδευση καθορίζεται από μια συμφωνία μεταξύ των κρατών μελών που φιλοξενούν τις δραστηριότητες εκπαίδευσης και των αρχών της Ουκρανίας. Τρίτες χώρες Τρίτες χώρες ενδέχεται να κληθούν να συμμετάσχουν, χωρίς να επηρεάζουν την αυτονομία λήψης αποφάσεων της ΕΕ. Εάν παρέχουν σημαντικές στρατιωτικές συνεισφορές στην αποστολή, θα έχουν τα ίδια δικαιώματα και τις ίδιες υποχρεώσεις στην καθημερινή διαχείριση με τα κράτη μέλη. Μονάδα έργων Η EUΜAM Ukraine μπορεί να συμπεριλάβει μια μονάδα έργων για τον προσδιορισμό και την εκτέλεση έργων, ανάλογα με την περίπτωση, για να συντονίζει, διευκολύνει και να παρέχει συμβουλές σε σχέση με έργα που υλοποιούνται από κράτη μέλη και τρίτες χώρες και τα οποία στηρίζουν τους στόχους της. Δημοσιοποίηση πληροφοριών Ο ΥΕ εξουσιοδοτείται να κοινοποιεί διαβαθμισμένες πληροφορίες της ΕΕ που αφορούν την EUMAM Ukraine στον Καναδά, στην Ουκρανία, στο Ηνωμένο Βασίλειο, στις ΗΠΑ και στη Διεθνή Μονάδα Συντονισμού Δωρητών, έως το επίπεδο "EU-restricted". Έναρξη και επανεξέταση Η έναρξη της EUMAM Ukraine έλαβε χώρα μέσω της απόφασης (ΚΕΠΠΑ) 2022/2243 στις 15 Νοεμβρίου 2022 και ισχύει για 2 έτη. Η ΕΠΑ διενεργεί στρατιωτική αξιολόγηση της αποστολής και της εντολής της 6 μήνες μετά την έναρξή της. Πριν από τη λήξη ισχύος της απόφασης θα διενεργηθεί μια στρατηγική αξιολόγηση "εγκαίρως". Η απόφαση αυτή θα καταργηθεί όταν κλείσει η δομή διοίκησης και ελέγχου της ΕΕ. Κόστος Το κόστος της EUMAM Ukraine για την περίοδο των 2 ετών από την έναρξή της ανέρχεται σε 106,7 εκατ. ευρώ.